Stalinistlik arhitektuur

Stalinistlik arhitektuur (ka sotsialistlik klassitsism, stalinistlik uusklassitsism; vene keeles сталинский ампир 'stalinlik ampiir', сталинский неоренессанс 'stalinlik uusrenessanss') on Nõukogude Liidus viljeldud uusklassitsism, mille alguspunktiks loetakse 1933. aastal heaks kiidetud Boriss Iofani Nõukogude palee (Дворец Советов) projekti. 

Stalinistlik arhitektuur on osa sotsialistliku realismi kunstisuunast. Arhitektuuris olid olulised märksõnad "monumentaalsus" ja "sümmeetria". Kasutati palju sambaid ja nõukogude embleemidega dekoori. Välisviimistluses oli peamiseks materjaliks terrasiitkrohv.

Stalinistliku arhitektuuri üks paremaid seni säilinud näiteid Eestis on Sillamäe linn.

Stalinistlikud kõrghooned Moskvas (nn. "seitse õde") 
"Seitse õde" on 7 stalinistlikku pilvelõhkujat Moskvas, mis ehitati aastatel 1947–1957. Algne planeering nägi ette kaheksa kõrghoone rajamist, kuid üks jäi valmis ehitamata.

 Moskva ülikooli peahoone (ehit. 1949–53; kõrgus tornitipuni 240 m; 36 korrust; arhitektid Arkadi Mordvinov, Vjatšeslav Oltarževski). Aadress: Lenini mäed 1, Moskva. Oli aastatel 1953–90 Euroopa kõrgeim hoone. 
 Hotell Ukraina (ehit. 1953–57; kõrgus tornitipuni 198m; 31 korrust; arhitektid Lev Rudnev, Sergei Tšernõšov, Pavel Abrosimov, Aleksandr Hrjakov, Vsevolod Nasonov). Aadress: Kutuzovi prospekt 2/1, Moskva. Praegu asub hoones Radisson Collection Hotel Moscow.
 Elumaja Kotelnitšeskaja kaldapealne 1/15 (ehit. 1948–53; kõrgus 176m; 32 korrust; arhitektid Dmitri Tšetšulin, Andrei Rostkovski). Hoones oli algselt 540 korterit. Oli aastatel 1952–53 Euroopa kõrgeim hoone. Hoones asub baleriin Galina Ulanova muuseum-korter.
 NSVL välisministeeriumi hoone (ehit. 1949–53; kõrgus tornitipuni 172 m; 27 korrust; arhitektid Vladimir Gelfreih, Mihhail Minkus). Aadress: Smolenskaja-Sennaja väljak 32/34, Moskva. Praegu asub hoones Venemaa välisministeerium.
 Elumaja Kudrinskaja väljak 1 (ehit. 1948–54 kõrgus tornitipuni 156 m; 22 korrust; arhitektid Mihhail Posohhin, Ašot Mnojanz). Algselt asus hoones 452 korterit. Hoones asus ka 2 kinosaali kokku 540 kohaga, kauplused, postkontor jm.
 Hotell Leningradskaja (ehit. 1949–54 kõrgus tornitipuni 136 m; 21 korrust; arhitektid Leonid Poljakov, Aleksandr Boretski). Aadress: Kalantšovskaja tänav 21/40. Praegu asub hoones Hiltoni ketti kuuluv hotell.
 Administratiivhoone/elumaja Punaste väravate juures (ehit. 1947–52; kõrgus tornitipuni 138 m; 24 korrust; arhitektid Aleksei Duškin, Boris Mezentsev). Aadress Sadovaja-Spasskaja 21, Moskva. Hoones asus NSVL Transpordiehituse ministeerium, nüüd korporatsioon Transstroi.

Hoonete arhitektid pälvisid kõik 1949. aastal Stalini preemia.

Vaata ka
 Uusklassitsism
 Stalinistlik rajoonikeskus Keilas

Välislingid
 Sillamäe kino
 Kohtla-Järve Kukruse, Ahtme, Sompa ja Järve linnaosade stalinistliku perioodi miljööväärtuslike hoonestusalade teemaplaneeringu lähteandmete koond
 Eestisse tuli stalinistlik arhitektuur Leningradist

Arhitektuuristiilid
Nõukogude Liit